JERUUSALEMMA UUDISED
Siin Jeruusalemma Uudised ja Pekka Sartola. Tere õhtust!
Mõned tänased teemad -
Iisraeli peaminister sõelub Ukraina ja Venemaa vahet
Kas tuumaleping Iraaniga saab teoks?
Iisrael jätkab oma võitlust Iraani vastu
Peaminister Naftali Bennett tegi eelmisel laupäeval üsna vapra käigu,
mis oli paljudele ootamatugi,
kui sõitis Moskvasse kohtuma Venemaa presidendi Vladimir Putiniga
ja vestles temaga kolm tundi.
Moskvast sõitis Bennett Berliini
kohtumisele Saksamaa liidukantsleri Olaf Scholziga,
kes oli palunud Iisraeli peaministril Putiniga ühendust võtta.
See manööver oli paljudele väga üllatuslik, sest vaid nädal varem
keeldus Venemaa president kohtumast Bennettiga
Ukraina sõja võimaliku lepitaja või läbirääkija rollis.
Selle reisiga seadis Bennett end rahvusvahelisse rambivalgusse.
Ebaametlikel andmetel
olevat ta saanud sellele ka USA valitsuse õnnistuse,
mis oli peaaegu vältimatu,
arvestades USA rolliga Iisraeli partnerina
ja samas praegu Venemaa jõulise hukkamõistjana.
Üheks üllatavaks probleemiks sai peaaegu see,
et väga religioosne juudi peaminister reisib Venemaa pealinna
või üldse kuhugi hingamispäeval,
mis on judaismis üks tähtsamaid pühasid.
Juudi seadus keelab näiteks sabati ajal reisida,
kuid see ei puuduta reisi, mis on vajalik elu säilitamiseks.
Selle väitega kaitses Bennetti tegu Facebookis tuntud rabi Chaim Navon.
President Isaac Herzogist sai esimene Iisraeli juht,
kes külastas Türgi pealinna Ankarat pärast 2008. aastat.
Ta käis käesoleval nädalal 2-päevasel visiidil Türgis
riigi presidendi Recep Tayyip Erdogani kutsel.
Erdogan on pingutanud väga visalt
suhete ja usalduse taastamiseks Iisraeliga.
Samas on hea meeles pidada, et just Erdogan oli see,
kes need suhted ise ja oma tegevusega lammutas
seoses 2010. a suvel toimunud
Gaza blokaadi murdmist katsetanud flotilli intsidendiga.
Toona Türgist teele asunud ja riigi rahastatud laev Mavi Marmara
püüdis vastuolus rahvusvahelise mereõigusega
murda Iisraeli poolt Gazale kehtestatud mereblokaadi
ja intsidendi käigus hukkus üheksa inimest.
Iisraelis murtakse pead, mis on Türgi üllatava Iisraeli-meelsuse põhjuseks,
ja paljude analüütikute arvates
on see seotud Iisraeli suurte energiavarudega
ja Türgi ülimalt viletsas seisus oleva riigimajandusega.
Peaaegu ükski Euroopas ja Lähis-Idas toimunud sõjaline konflikt
pole jäänud Iisraeli vagadel rabidel tähelepanuta,
ja eriti otsivad nad neist seoseid
veel toimumata eskatoloogiliste sündmustega.
Sama on juhtunud ka ootuspäraselt Venemaa rünnakuga Ukrainasse
ja seda on püütud seostada täielikult või vähemalt osaliselt 'rodinaga'
ehk suure emakese Venemaaga.
Seoseid on hakatud otsima ka Ukraina varasemast ajaloost,
sest rabidel pole mingeid raskusi
seostada Venemaad tulevase Googi sõja ühe poole ja juhiga.
Aga kuidas seostada sellega Ukrainat,
selle kohta on mõningail neist juba kindlaid arusaamu.
Tuntud rabi Weintraubi sõnul on Ukraina saanud oma nime
ühe iidsete vilistite linna Ekroni järgi,
mille juurtähed on samad, mis Ukraina nime puhul.
Prohvet Sefanja raamatu 2. peatüki, salmi 4 järgi juuritakse Ekron välja,
mistõttu suur osa seal elanud vilistitest kolis põhja poole
ja asus elama just praeguse Ukraina aladel.
Nii peab rabi Weintraub praegust Venemaa rünnakut
ja eesmärki ühendada Ukraina Googi-Venemaaga
selles mõttes õigustatuks, et see viib ellu teise prohveti,
Hesekieli ilmutatud osa tulevasest Googi koalitsioonist,
kes kunagi Iisraeli ründab, ning kus see langeb ja hävineb.
Erinevate allikate järgi
on uus tuumaleping lääneriikide ja Iraani vahel lähiajal kohe sündimas
või see nõuab veel aega,
sest paljud olulised küsimused on veel lahendamata.
Iisraeli seisukohast muudab kõik kõnelustel seni kokkulepitu
lepingu varasemast nõrgemaks
ja Iisraeli perspektiivist ka ohtlikumaks.
Venemaa-Ukraina sõda lisas sellele oma värvingu,
sest president Putin nõuab,
et Ukraina sõjaga seotud Venemaa vastaseid sanktsioone
ei kohaldataks Venemaa-Iraani vaheliste kaubandussuhete vastu,
vaid need peaksid saama jätkuda.
Kuna Venemaal on ühelt poolt oluline roll
Iraani tuumaprogrammi arendamises, pole lääneriigid, eelkõige USA,
saanud kuidagi aktsepteerida seda välisminister Lavrovi esitatud nõuet.
Seetõttu teatas Venemaa,
et kaalub võimalust lõpetada osalus Viinis toimuvatel kõnelustel,
mida peab väga halvaks ka Iisrael,
sest see laseks Iraanil jätkata oma tuumaprogrammi
põhimõtteliselt järelevalveta seni,
kuni jõutakse mingisuguse läbirääkimiste tulemuseni.
Lõpuks ei pea Iraan kokku leppima enam milleski, mis pole neile kasulik,
sest 2015. a tuumaleping lõpeb niigi juba 2,5 aasta pärast,
kui Iraan võib täiesti vabalt ja ilma sanktsioonideta
teha oma tuumaprogrammiga mida tahes.
Kui kõnelused Iraani ja P5+1 maade vahel jätkuvad,
ning pigem paigal tammuvad,
jätkab Iraan endiselt katseid ja pürgimusi juudiriigi hävitamiseks.
Iisraeli Õhujõudude rutiinsel patrulllennul viibinud
varjetehnikaga varustatud F-35 hävitajad
märkasid kahe Iraani lennuki lähenemist Golanile
ilmselge vaenuliku sihiga.
F-35 hävitajail on radarid,
mis suudavad tuvastada lennukeid, droone ja ka rakette,
isegi kui need tavaliste maismaaradarite vältimiseks
ülimadalal lendavad.
Viimastel nädalatel, eriti viimastel päevadel,
on Iraan läkitanud Iisraeli suunas suure hulga
neid pommilastidega varustatud pikamaadroone.
Iisraeli Õhujõudude lennukid tulistasid mõlemad Iraani lennukid alla
õhk-õhk tüüpi rakettidega enne, kui need Iisraeli õhuruumi jõudsid.
See oli esimene kord lennuki ülemaailmses ajaloos,
sest kuigi mainitud hävitajatüüpi on toodetud alates 2006. aastast,
on lennuk varem õhk-õhk tüüpi raketiga
teise lennuki alla tulistanud üksnes õppuste raames.
Iisrael on tellinud USA-lt mitu partiid neid radarile nähtamatuid lennukeid
ja kui kõik on kohale toimetatud, on Iisraeli Õhujõududel
neid maailma parimaiks peetavaid lennukeid 50.
Need moodustavad siiski
vaid viiendiku Iisraeli Õhujõudude kõigist lahinguhävitajaist.
Ukrainas kestva sõja tulemusel
allkirjastas Venemaa president Putin nimekirja riikidest,
kes on tema meelest suhtunud Venemaa sõjategevusse
kas täiesti negatiivselt või vähemalt ebasõbralikult.
Nii peavad Venemaa ettevõtted ja riigi kodanikud
hankima valitsuselt eriloa nende riikidega äri ajamiseks
või sealt millegi sisseveoks.
Nimekirja sattus 50 riiki eri maailma paigust.
Selle eesotsas on muidugi USA ja kõik NATO riigid peale Türgi.
Ka kõik Euroopa Liidu riigid, sh Soome, on nüüdsest peale
Venemaa seisukohast ebasõbralike riikide seas.
Iisraeli pole viimatiste rahuponnistuste tõttu
esialgu mainitud nimekirja lisatud.
Venemaa kergelt positiivset hoiakut Iisraeli suhtes
näeb muidu ka riigi suures huvis juudiriigi energiavarude vastu.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale,
ning praegu eriliselt ka Ukraina rahvale.
Jääge kanalile ja kohtume nädala pärast!
Tõlge: Monika Jaaguri
Kui soovite saadet toetada,
võite helistada TV7 Eesti annetustelefonil 900 1770.
Kõne hind on 10 euri.
Võid teha ka ülekande ekraanilolevale või TV7 Eesti pangaarvele.
Lisa kindlasti makse saaja nimi ja viitenumber.
Jumal õnnistab neid, kes õnnistvad Iisraeli. Aitäh!
Lisainfo: www.tv7.ee